Papersnake/gushiwen huggingface dataset:
政和二年三月廿四日鄜延帅府大阅即席呈献帅座贾公凯歌 其一
杨景（宋代）

旌旗风暖飏春晖，的皪寒光照铁衣。壮士衔枚听传令，边鸿敢傍阵云飞。
阮芸台夫子属赋小琅嬛仙馆蕉花
鲍桂星（清代）

桂海移栽近几年，清于檐卜韵于莲。羚羊挂去春无迹，野鹿衔来骨亦仙。

醒酒风知香近远，护花鸟识味中边。何当手把金茎露，洒向人间遍大千。
浣溪沙
杨炎正（宋代）

三迳闲情傲落霞。五湖高兴不浮家。自斟北斗浸丹砂。

闲把胸浮千涧壑，撰成醉处一生涯。雪楼风月篆岗花。
上平江徐侍郎十绝句
曾协（宋代）

五湖城郭带重楼，幕府初开第一州。
燕寝香凝了无事，四郊禾穗自盈畴。
离冠氏道中
贺铸（宋代）

别酒厌厌一据鞍，远林微迳雪迷漫。
伤心不似来时路，柳摆东风絮作团。
次王苍雪韵五首 其五
郑洪（宋代）

东阁诸郎总好文，南州多士望龙门。共传江左风流远，且喜河汾礼乐存。

白咏青丝归赋咏，黄花翠竹共匏樽。刘蕡一卷匡时策，更待青灯细讨论。
古风二首上汤丞相
范成大（宋代）

抱瑟游孔门，岂识宫与商？
古曲一再行，乃杂巴人倡。
知音顾之笑，解弦为更张。
归来掩关卧，冰炭交愁肠。
平生桑濮手，未省歌虞唐。
明发理朱丝，复登君子堂。
遗音入三叹，山高水汤汤。
次韵李参政秋怀十绝
魏了翁（宋代）

书棚尚有送春诗，由见秋风满范围。
夜雨床头多酿酒，天边一舸有人归。
杂感六首 其一
陆游（宋代）

病卧践衰境，躬耕归故园。怒蛙号废沼，妖鵩啸荒村。

里巷鱼餐薄，坊场黍酒浑。相逢欲话旧，意极转忘言。
献可约游北山阻雨
王琮（宋代）

共约湖边唤短蓬，晓来何事雨兼风。
山林只合闲人到，不入时官眼界中。
游囊山礼妙应祖师慧薰塔
释文珦（宋代）

踏遍诸方倦说禅，偶逢佳处结良缘。
祖师圣解何须举，衲子家风要别传。
云外壶中如聚墨，望中沧海欲浮天。
如今觌面相呈了，啼鸟落花俱寂然。
赠别望之兼寄诸相知十首 其一
顾璘（明代）

五岭炎蒸地，三年共谪居。送君南鲁去，予意独何如。

大舶依流水，归心指故庐。江门今夜月，相对暂踟蹰。
敬和九锁步虚词
赵汝湜（宋代）

矫首东方宫，变化何由寻。神用妙难拟，飙电赫森森。

雨施不为功，云从本无心。人间谩怀想，戛钵希雷吟。
句 其六
王庭圭（宋代）

江阔吞章贡，原长接广闽。
罢美国留学生感赋
黄遵宪（清代）

汉家通西域，正值全盛诗。南至大琉球，东至高名骊。

北有同盟国，帝号俄罗斯。各遣子弟来，来拜国子师。

皇帝临辟雍，皇皇汉官仪。《石经》出玉箧，宝盖张丹墀。

诸王立横卷，百蛮环泮池。于戏盛德事，慨想轩与羲。

自从木兰狩，国弱势不支。环球六七雄，鹰立侧眼窥。

应制台阁体，和声帖括诗。二三老臣谋，知难济倾危。

欲为树人计，所当师四夷。奏遣留学生，有诏命所司。

第一选隽秀，其次择门楣。高门掇科第，若搞颔下髭。

黄背好八股，肯令手停披。茫茫西半球，远隔天之涯。

千金不垂堂，谁敢狎蛟螭？惟有小家子，重利轻别离。

纥干山头雀，短喙日啼饥。但图飞去乐，不复问所之。

蓝楼田舍奴，蓬头乳臭儿。优给堂餐钱，荣颁行装衣。

舟中东西人，相顾惊复疑。此乃窭人子，胡为来施施？

使者挈乘槎，四牡光騑騑。郑重诏监督，一一听指麾。

广厦百数间，高悬黄龙旗。入室阒无人，但见空皋比。

便便腹高卧，委蛇复委蛇。借问诸学生，了不知东西。

各随女师去，雏鸡母相依。鸟语日啾啁，庶几无参差。

就中高才生，每有出类奇。其馀中不中，太半悲染丝。

千花红毾㲪，四窗碧琉璃。金络水晶柱，银盘夜光杯。

乡愚少所见，见异辄意移。家书说贫穷，问子今何居。

我今膳双鸡，谁记炊扊扅。汝言盎无粮，何不食肉糜？

客问故乡事，欲答颜忸怩。嬉戏替戾冈，游宴贺跋支。

互谈伊优亚，独歌妃呼豨。吴言与越语，病忘反不知。

亦有习祆教，相率拜天祠。口嚼天父饼，手翻《景教碑》。

楼台法界住，香华美人贻。此间国极乐，乐不故蜀思。

新来吴监督，其僚喜官威。谓此泛驾马，衔勒万能骑。

徵集诸生来，不拜即鞭笞。弱者呼謈痛，强者反唇稽。

汝辈狼野心，不如鼠有皮。谁甘畜生骂，公然老拳挥。

监督愤上书，溢以加罪辞。诸生尽佻达，所业徒荒嬉。

学成供蛮奴，否则仍汉痴。国家糜金钱，养此将何为？

朝廷命使者，去留审所宜。使者护诸生，本意相维持。

监督意亦悔，驷马舌难追。使者甫下车，含怒故诋諆。

我不知许事，我且食蛤蜊。监督拂衣起，喘如竹筒吹。

一语不能合，遂令天地暌。郎当一百人，一一悉遣归。

竟如瓜蔓抄，牵累何累累。当其未遣时，西人书交驰。

总统格兰脱，校长某何谁。愿言华学生，留为国光辉。

此来学日浅，难言成与亏。颇有聪颖士，利锥非钝槌。

忽然筵席撤，何异鞶带褫。本图爱相助，今胡弃如遗？

相公答书言，不过别瑕疵。一旦尽遣撤，哗然称我欺。

怒下逐客令，旋禁华工来。溯自西学行，极盛推康熙。

算兼几何学，方集海外医。天士充日官，南斋长追随。

广译奇器图，诸器何伙颐。惜哉国学舍，未及设狄鞮。

矧今学兴废，尤关国盛衰。十年教训力，百年富强基。

奈何听儿戏，所遣皆卑微。部娄难为高，混沌强书眉。

坐令远大图，坏以意气私。牵牛罚太重，亡羊补恐迟。

蹉跎一失足，再遣终无期。目送海舟返，万感心伤悲！
送人
卫宗武（宋代）

荆璞虽未琢，须成圭璧珍。
峄桐虽未弦，须奏云和音。
抱此材质良，识真岂无人。
荐进忧禁严，持美以效君。
永为廊庙器，陋彼瑚琏陈。
胡然久贤劳，展骥沧海滨。
又和晦翁棹歌
方岳（宋代）

家在清溪第几峰，谁搴薜荔采芙蓉。
渔歌未断忽归去，翠壁一重云一重。
忆秦娥
顾潜（明代）

眉山蹙，多愁慵整搔头玉。搔头玉，觑他双凤，暗怜孤独。

阖闾城外春波绿，兰舟载酒欢难续。欢难续，郎归何日，金钱偷卜。
札上人许赠山丹花且云此花三月尽开俟蕊成移去至上巳日以诗索之
王十朋（宋代）

人间花木眼曾经，未识兹花状与名。丹却青山暮春色，续他红树堕时英。

梅溪野老栽成癖，莲社高人诺不轻。小小园林绿将暗，早移芳蕊看敷荣。
冬晴酿霜雪不成
曾丰（宋代）

一晴初已涉秋残，晴到深冬兴未阑。
不雨临空聊尔湿，无霜元未盛哉寒。
出乘气末群阴乱，归抱精风万物安。
深省莫如坚坐未，还家毋更未蒲团。
宿韦津山居
刘得仁（唐代）

永夕见招宿，诗书盈草堂。静吟倾美酒，高论出名场。

窗飒松篁韵，庭兼雪月光。心期身未老，一去泛潇湘。
偈颂十二首
释道璨（宋代）

天工剪水作花飞，为瑞为祥也大奇。
管取明年禾麦熟，山河大地尽光辉。
千树万树银花结，也是普贤呈丑拙。
谢三郎在南台江，手指东山笑不歇。
海珠寺 其一
吕飞熊（明代）

日冷江寒走暮烟，渚清沙浅过游船。松檐燕雀春能语，石窦鱼龙夜不眠。

城里孤峰偏出海，枕边流水欲稽天。红尘扰扰还今古，渔子清歌自渺然。
赠姜益斋
何梦桂（宋代）

种得莲花入宝池，曾参惠远得锋机。东林无酒渊明老，故出山来访白衣。
宾于以诗寄赠用韵复之
许传霈（清代）

孟春之月快衔杯，孟秋之月期不来。春秋佳日难兼擅，忝联诗社末座陪。

巧乞七夕不可得，为君送巧语奇哉。新旧閒情齐发泄，从头那厌诵百回。

矫俗本非吾辈志，岂为愤激滋群猜。天君泰然心无著，大智如愚日不违。

我于弱冠钦道貌，家承世好交陈雷。五十年前西园集，画本诗情大道该。

不图纵迹寻后人，苕溪诗酒又追随。天许此缘结此际，儒生至此复何为。

抒写性情荡邪秽，登临山水廓衷怀。饥来赖有撑肠字，世世生涯清莫阶。

得失功名无宠辱，何须拔剑歌我哀。谢君法巽言兼至，心颜开后沁诗脾。

蓬山捷径碍芳躅，曲木道傍合散材。逢伯乐，说郭隗。

老马不知身在枥，几多慰诲费溯洄。秋来老圃容色澹，不妨羯鼓效诗催。

馀不溪头好夜月，得句欲与凉露飞。
少年行
戴缙（明代）

龙脑拂衣香，青春游冶郎。雕弓白羽箭，十发九穿杨。
谢微之见过
王安石（宋代）

此身已是一枯株，所记交朋八九无。
唯有微之来访旧，天寒几夕拥山炉。
仙家近题刘阮图
释妙声（明代）

白云满地迷行路，溪流百折无由渡。水上见胡麻，有人双浣纱。

仙家知己近，失喜惊相问。洞口碧桃开，郎君何处来。
寄裴施州（裴冕坐李辅国贬施州刺史）
杜甫（唐代）

廊庙之具裴施州，宿昔一逢无此流。金钟大镛在东序，

冰壶玉此悬清秋。自从相遇感多病，三岁为客宽边愁。

尧有四岳明至理，汉二千石真分忧。几度寄书白盐北，

苦寒赠我青羔裘。霜雪回光避锦袖，龙蛇动箧蟠银钩。

紫衣使者辞复命，再拜故人谢佳政。将老已失子孙忧，

后来况接才华盛。
送释大冶归省还西塔兰若
王恭（明代）

西峰塔影连青汉，天半铃声度飞雁。朝散灵花世界香，夜悬灯火星河烂。

此僧年少著袈裟，手持木杖口楞伽。身寄空门如槁木，心将秋水植莲花。

两峰宴坐谈空寂，何事家山动遥忆。定里啼乌返哺声，别时春草忘忧色。

学道由来不顾乡，道成应复念高堂。衲衣暂借斑斓舞，寿酒唯倾般若汤。

清风溪上回轻舸，红叶吹霜向人堕。愿结三生石上期，只恐他生复无我。

此别悠悠几日逢，回风暮雨送行踪。孤云野鹤悠悠去，目断金鳌一片峰。
喜闲
葛立方（宋代）

白苹花发兮水晶宫，舍此地兮余将曷从。
斧斤丁丁兮为余之栖，药作房兮梁则辛夷。
朝迎山云兮，莫送云归，
伏腊粗给兮，朝市奚为。
姜畦兮芋畴，瓜{左瓜右瓜}蔓长兮女桑始柔。
高田兮壤沃，麦芒如彗兮黍如粟下。
下田兮若接，{左禾右罢}稏衡从兮碧泉。
乳水不淫兮旱火不光，神之德兮畴敢忘。
拜金铺兮奠椒浆，赛鼓坎坎兮锦伞悠扬。
倾银兮注瓦，玄鲫霜芹兮父老同社。
鸟劝饮兮风为启关，宇宙之间兮谁如我闲。
熟官虽好兮宁守菟裘，彼有危机兮余差无忧。
鹰采緤兮金作鐶，搏狐兔兮供吾之餐。
马玉勒兮锦作障，檀溪深兮跃必五丈。
为人吠兮乃可以佩人之{左金右繁}。为人鸣兮乃可以食人之粟。
所贵兮寂寂而矫矫，所鄙兮赫赫而碌碌。
吾宁为鸿兮取食於江湖，吾宁为龟兮曳尾於泥涂。
宿崇国院
许景衡（宋代）

世涂足趋竞，野性惟閒散。卧闻风雨声，更觉江湖远。
又和再寄二首
范祖禹（宋代）

青春忽已过，白发不须惊。
招隐寻居士，论文访友生。
到来尘虑息，归去梦魂清。
尚想穿幽径，楸花间紫荆。
八声甘州
郑子玉（宋代）

渐莺声近也，探年芳、河畔扼轻轮。旋东风染绿，绵绵平野，无际烟春。最苦夕阳天外，愁损倚阑人。无奈潇湘杳，留滞王孙。

冷落池塘残梦，是送君归后，南浦消魂。赖东君能客，醉卧展香茵。尽教更、行人远，也相伴、连水复连云。关山道、算无今古，客恨长新。
送李懋明中丞擢少司马兼归省亲二律 其二
毕自严（明代）

海上寒云护帅旌，滹沱冰合马嘶鸣。燕山未拥趋朝节，兰渚先嘶曳履声。

落日片帆彭蠡泽，倚天长剑豫章城。悬知到日春偏丽，何限莱阶娱彩情。
驻跸吉林将军署复得诗三首 其一
弘历（清代）

霏微夜雨晓来轻，启跸油云倏忽生。几点秋霖刚过阵，满空皓忽大开晴。

地灵信是庥祥兆，人意都增悦豫情。天作高山景仰近，应歆切切继先诚。
廷透用进退韵格赋奉祠喜罢感思诗次韵
周必大（宋代）

寿宫均逸跨三年，谏纸停书剩几番。
闻道君王开献纳，岂容公子散神仙。
东华行踏京尘软，南涧休贪钓石温。
三字底须论十字，券钱何似给餐钱。
中秋登楼赏月分得宵字
黄佐（明代）

彤楼十二连斗杓，层轩珠缀临岧峣。象筵绮俎相招邀，绣茵文毂停华镳。

兕觥屡酌银烛销，矞云斐亹开碧寥。圆晖炯若英琼瑶，出自金枢行玉宵。

重轮五色成锦幖，兔宫桂斧如可徼。霓裳羯鼓和仙韶，浩倡妙舞生神飙。

縠罗山立香泽飘，素娥青女空复娇。含颦流盻心志摇，袨装重整双凤翘。

夜阑悲翠栖兰苕，清光难盈花易凋。人生行乐须久要，愿言百岁同今宵。
安州张大卿挽词三首 其三
范纯仁（宋代）

寒风咽笳鼓，晓月带旌幡。触目伤陈迹，书绅记绪言。

应山藏石椁，梦泽对松门。逝水何由止，清名后世存。
和子瞻和陶渊明杂诗十一首
苏辙（宋代）

吾兄昔在朝，屡欲请会稽。
誓将老阳羡，洞天隐苍崖。
时事乃大老，宁复守此怀。
区区芥子中，岂有两须弥。
举眼即见兄，何者为别离。
尻舆驾神马，孰为策与羁。
弭节过蓬莱，海波看增亏。
水仙花二首
来氏（宋代）

瑶池来宴老仙家，醉倒风流萼绿华。
白玉断笄金晕顶，幻成痴绝女儿花。
竹崎阻风
林廷选（明代）

千里江湖渺归兴，须臾风雨滞还期。山林燕雀啁啾里，舟楫鱼龙出没时。

泊岸行吟长叹息，倚闾颙望更惊疑。此时无酒消诗渴，遥指云林买荔枝。
淡黄柳 疏柳
路传经（清代）

西风几日，一带黄金陌。摇落朱楼芳槛侧。水驿旗亭烟冷，顿觉纤腰瘦无力。

远山隙，丝丝尚凝碧。遮不住，陶潜宅。只残鸦几点还相识。

一样销魂，后湖荷盖，近来也恁萧瑟。
赠别谢茂直
赵蕃（宋代）

江东何许上饶郡，置吏能淹谢法曹。
与世相逢腰漫折，对山吟咏首频搔。
谁怜老去斗升禄，未博平生灯火劳。
我自都城与君别，一官于此始青袍。
答客
邵雍（宋代）

人间相识几无数，相识虽多未必知。
望我实多全为道，知予浅必却因诗。
升沉休问百年事，今古都归一局棋。
乘马须求似骐骥，柰何骐骥未来时。
写梅
杨公远（宋代）

为渠模写未为难，只要稀疎不要繁。
雪月风烟俱属我，一时收拾付毫端。
临城路见雪
张羽（凤举）（明代）

行过南徐路，离家是几时。乡寒衣渐薄，计日驿争驰。

老雪迎车舞，终风直面吹。狐潜应有迹，鸷鸟莫啼饥。
登岱 其一
殷岳（清代）

石蹬蹑高危，仰见日观峰。赤丸涌沧海，星河淡遥空。

天鸡发先唱，声落野鸡中。俯视群山巅，风色初冥濛。
答见和
苏辙（宋代）

花柳萧条行已老，圣贤希阔未尝中。
眼看芍药纷纷尽，赖有樱桃颗颗同。
尘编何用朝朝看，新酿还须处处赊。
好事若能频载酒，不妨时复到杨家。
茶偈
无住（唐代）

幽谷生灵草，堪为入道媒。樵人采其叶，美味入流杯。

静虚澄虚识，明心照会台。不劳人气力，直耸法门开。
病猿
李洞（唐代）

瘦缠金锁惹朱楼，一别巫山树几秋。寒想蜀门清露滴，

暖怀湘几白云流。罢抛檐果沉僧井，休拗崖冰溅客舟。

啼过三声应有泪，画堂深不彻王侯。
梅花集句 其二十五
李龏（金朝）

空倚梅花说住山，他乡风景亦相关。北窗人物羲皇上，身与浮云处处闲。
过霍子磐故居时霍已入都
赵鼎臣（宋代）

月下一壶酒，故人于此同。故人今不见，明月又成空。
解嘲诗
屠滽（明代）

见恶必远避，见善尝加恭。石田乃隐者，赋诗亦多工。

如何论朝政，所论殊不公。此札实差谬，何谓声枌枌。

到处任播扬，有类衡与纵。碧川居论思，如何不纳忠。

致书戒老夫，友道皆云隆。追思昔年事，大明丽长空。

尧舜喜复出，万几任匆匆。纳谏真如流，明良喜相逢。

荆榛委篱落，芝术收药笼。万姓乐熙皞，四方无鞠讻。

今上初出阁，庶事元老总。九卿集东阁，讲官索儒宗。

先求语言正，更论德学崇。人各荐一二，不称交相攻。

老夫荐两杨，碧川川流壅。为语带乡音，不及问学充。

因之又复荐，元老耳若聋。欣然用石斋，万口称股肱。

碧川已备知，岂肯心怀凶。同乡又相亲，度量廓有容。

维时科道官，有事忤宸衷。一朝下缧绁，难便责保庸。

颠末尚未知，焉敢干重瞳。台部上民事，俞旨俱已蒙。

日暮无人收，厥职谁与供。越例送台部，又恐触衮龙。

天曹借中书，摄事犹宾鸿。此举实旧规，碧川岂不聪。

书来既善道，如何报科中。彼若击巨石，我犹履薄冻。

今复寄吴下，大伤君子风。碧川岂为此，姻旧情雍雍。

意必有憸邪，假此成己功。抑恐入铨者，邪正有不同。

或嫌不超擢，或怨非要冲。当时吕都谏，气节侪何颙。

亦尝论此辈，怀毒犹𥘯蜂。其祸必在后，亦或先其躬。

福善与祸淫，循环两无穷。莫道此言虚，应若丰山钟。

云衢谩委蛇，何必好怔忪。马周三十贵，屡受唐室封。

崇卑各分定，何必萦心胸。石田若闻此，其言未必从。

我欲到虎丘，携酒追吟踪。愿言保遐寿，待我谈始终。
小重山（农人以夜雨昼晴为夜春）
赵师侠（宋代）

乐岁农家喜夜春。朝来收宿雾，快新晴。云移日转午风轻。香罗薄，暄暖困游人。

积水满春塍。绿波翻郁郁，露秧针。幸无离绪苦牵情。烟林外，时听杜鹃声。
夜雨
晁说之（宋代）

夜雨岂不好，久竹与芭蕉。
可想春意足，不闻声萧萧。
清梦江之南，云霓正逍遥。
旧游二三子，为我吹笙箫。
觉来耳余清，明日是何朝。
湘水怀石甫
姚柬之（清代）

岁晚湘江上，北风吹正哀。灵均千古恨，贾傅一时才。

生事留诗卷，余情托酒杯。堤边逢驿使，不敢寄寒梅。
留别龙城山主怀义 其四
邹浩（宋代）

青天无碍本来同，休向江边动别容。师似碧潭吾似月，东西南北总相逢。
示子婿高时夏
朱景英（清代）

长为万里客，日夜向沧洲。高浪垂翻屋，沅湘万里流。

朝来没沙尾，渐拟放扁舟。虽对连山好，桃源无处求。
酬晏伯达
陈渊（宋代）

半生流转任飞篷，万里归来兴又东。寂寞倦投扬子宅，低徊却寄鲁侯宫。

阻寻鸡黍他年约，长忆园林一醉同。何日过君花下饮，烂看浓艳舞春风。
汪给事守鄂渚元宵代江夏宰吴熙仲献灯
戴复古（宋代）

一晴收尽四山云，天与黄堂作好春。
西楚东吴献风月，南楼北榭拥星辰。
扶持入郭观灯叟，歌舞拦街醉酒人。
此是太平真气象，今年第一个良辰。
和道先雨中栽花 其一
吕南公（宋代）

二月前头雨意回，移花趁雨破青苔。芳根得地春工敏，定有新英次第开。
南剑州督第六十四
文天祥（宋代）

剑外春天远，江阁邻石面。
幕府盛才贤，意气今谁见。
乡饮
陈琏（明代）

欣逢四海承平日，秩秩宾筵列讲堂。总谓圣朝兴盛典，要令风化遍遐方。

笙歌间作声音美，俎豆敷陈礼数详。我忝儒官叨胜会，自惭无德颂陶唐。
柯山杂诗四首
张耒（宋代）

幽人睡足戴纶巾，策杖开门卯酒醺。
黄叶满山乌鹊嗓，江城秋日少行人。
将至汉川夜泊
张耒（宋代）

水翼飞栖定，连樯宿暝烟。
苇风惊客梦，江月伴人眠。
多病闲偏乐，苦吟愁易牵。
渔郎尔何恨，终夕独鸣舷。
梦中作二首 其一
陆游（宋代）

征途遇秋雨，数士集邮亭。酒拆官壶绿，山围草市青。

剧谈犹激烈，瘦影各伶俜。四海皆兄弟，悠然共醉醒。
悼阿升
刘克庄（宋代）

宝惜吾儿如拱璧，那知变灭只须臾。
畏啼尚宿通宵火，涂囟犹残隔日朱。
坐客相宽云梦幻，故人来吊讶清癯。
荒山岁晚无行迹，心折原头树影孤。
话竹庵守岁
谭云鸿（明代）

孤灯禅榻两相支，风晓长松雪压篱。穷惯不劳送五鬼，罪缘终合骂三尸。

一年将尽怜杯滴，万事无成泣鬓丝。深感乞钱苏司马，拟随春屐问时时。
送贺秘监归会稽诗
韦述（唐代）

二疏方告老，四皓尽归山。蔼蔼都门别，仍看衣锦还。

霓裳标逸气，丹灶理童颜。一遇真仙侣，群心难可攀。
山店卖石榴取以荐酒
陆游（宋代）

山色苍寒云酿雪，旗亭据榻兴悠哉！麴生正欲相料理，催唤风流措措来。
寄苏台知府蒋密学
胡宿（宋代）

清德临藩第二回，东南时望滞盐梅。武林间岁移星座，温树多年直斗魁。

楚客江山供逸思，吴王风月属高才。空传宴寝凝香句，文酒无因得仰陪。
雪后徐广文招同官小集分韵得明字
赵汝鐩（宋代）

瞰江亭馆约登临，雪后凭栏景倍清。
波面玉虹千丈霁，寒边冰倍十分明。
放怀共恨添杯少，分韵俄惊击钵成。
对弈不知谁胜败，醉中但听子丁丁。
司竹监烧苇园因召都巡检柴贻勖左藏以其徒会
苏轼（宋代）

官园刈苇留枯槎，深冬放火如红霞。
枯槎烧尽有根在，春雨一洗皆萌芽。
黄狐老兔最狡捷，卖侮百兽常矜夸。
年年此厄竟不悟，但爱蒙密争来家。
风回焰卷毛尾热，欲出已被苍鹰遮。
野人来言此最乐，徒手晓出归满车。
巡边将军在近邑，呼来飒飒従矛叉。
戍兵久闲可小试，战鼓虽冻犹堪挝。
雄心欲搏南涧虎，阵势颇学常山蛇。
霜乾火烈声爆野，飞走无路号且呀。
迎人截来砉逢箭，避犬逸去穷投罝。
击鲜走马殊未厌，但恐落日催栖鸦。
弊旗仆鼓坐数获，鞍挂雉兔肩分麚。
主人置酒聚狂客，纷纷醉语晚更哗。
燎毛燔肉不暇割，饮啖直欲追羲娲。
青丘云梦古所咤，与此何啻百倍加。
苦遭谏疏说夷羿，又被赋客嘲淫奢。
岂如闲官走山邑，放旷不与趋朝衙。
农工已毕岁云暮，车骑虽少宾殊佳。
酒酣上马去不告，猎猎霜风吹帽斜。
浣溪沙
晏几道（宋代）

闲弄筝弦懒系裙，
铅华消尽见天真。
眼波低处事还新。
怅恨不逢如意酒，
寻思难值有情人。
可怜虚度琐窗春。
蝶恋花（一名凤栖梧长沙作）
吕胜己（宋代）

天际行云红一缕。无尽青山，江水悠悠去。更上层楼凭远处。凄凉今古悲三楚。

心事多端谁共语。酒醒愁来，望望家何所。薄宦漂零成久旅。天涯却羡鸿遵渚。
景祐常祀二首
仁宗（宋代）

诞受灵符，笔基不业。
配享洁尊，永隆万弃。
归来
徐瑞（宋代）

归来便觉此身尊，傲世犹嫌习气存。
已是半生走风雨，但持一气信乾坤。
贫閒且复逃空谷，自衒终羞倚市门。
择胜绿阴生午寂，坐听禽语对清樽。
长相思
宋无（元代）

昨夜相逢处，朦胧春梦中。
们西书不到，莫是茂傍东。
访白陂陈处士
乐史（宋代）

清风不见面，白汗呈波流。
走来君洞里，云树冷飕飕。
更泻葡萄绿，千杯活倒愁。
魂疑更回首，残热又为雠。
晚出寿春
吕南公（宋代）

马足迟迟破晓霜，朔风迎袖过川梁。帘栊几处迷醒魄，烟霭满空含曙光。

已是途程规进取，可能怀抱似鸿荒。平沙莽莽兵戈地，却为千秋起吊伤。
人送双雁
姜特立（宋代）

卑栖笼槛尚成双，莫叹凋零未著行。
犹胜孤飞千万里，洞庭波上冷吴霜。
中梁山寺
文同（宋代）

群峰南北争嵯峨，如泻大壑翻众波。
爱之欲把入图画，世无好手将奈何。
志古溪堂
李思衍（宋代）

堂成合入辋川图，尘隔香红九轨衢。
诗泄骚情风俗老，棋藏活著路头苏。
梅黄著雨惊莺染，竹醉薰风倩鹤扶。
一片丹青谁画得，吟肠恼断老耕夫。
少伊察院再用年字韵宠示二篇辄复酬和一章陈德一章叙情 其一
周行己（宋代）

恂恂许御史，清誉自初年。门绝苞苴使，家惟薪菜钱。

文章名盖世，忠义力回天。不为儿孙计，何须僻处田。
木兰花慢·次予昕送春韵，咏玫瑰花
王用宾（宋代）

病中三月暮，怎春去，又徘徊。正绿意浮天，红情掷地，惆怅迟来。

绿斋。画阑尽处，骤微风、吹面送芳埃。为我分留物色，是谁巧意铺排。

春归。草草费人猜。花事莫低回。纵酴醾架冷，玫瑰托绽，黄蕊朱胎。

高台。自为季节，把蔷薇、压到夏初开。收露余香在手，得诗好放吟怀。
六言吾首赠李相士景春
刘克庄（宋代）

眼有紫棱安用，眉无黄色何妨。
自断非封侯相，尚堪作牧牛郎。
和如晦桃杏
陈襄（宋代）

一色胚红染露柯，谁哉安石旧岩阿。
自嗟老大无心赏，不及流莺管顾多。
和铁厓《西湖竹枝
曹睿（明代）

昨夜西湖月色多，照见郎君金叵罗。
明朝江头放船去，江亭风雨奈君何。
寓目
宋伯仁（宋代）

暖风轻拨绣帘开，放入双双紫燕来。
燕子似於人有旧，细衔花片落妆台。
喜宗兄端叟再会武林还暨阳二首
方回（元代）

我亦七旬老，公为两岁兄。
共知吾辈拙，各赖此心平。
江海逃簪绂，乾坤寝甲兵。
喜逢又惜别，久幸荫宗盟。
不去吟
邵雍（宋代）

行年六十六，不去两般事。
用诗赠真宰，以酒劝象帝。
面未发酡颜，心先动和气。
俯仰天地间，自知无所愧。
喜袁少参入贺再至
庞嵩（明代）

双舄下枫宸，炎蒸渡海垠。蔽芾频怀召，东南喜借恂。

衣冠仍夙范，雨露渥新仁。乐国清狐鼠，中原见凤麟。

□□□□□，□□□□□。令甲遗镌在，仓箱稔粟陈。

天涯重戴日，海国又逢春。何幸康衢里，歌同击壤民。
戏题春意
张九龄（唐代）

一作江南守，江林三四春。相鸣不及鸟，相乐喜关人。

日守朱丝直，年催华发新。淮阳只有卧，持此度芳辰。
层梅
方蒙仲（宋代）

化工真是巧，玉蕊更层层。
若使□□刻，千年犹未成。
禽言九首 其三
王佐（汝学）（明代）

姑恶姑不恶，子妇怨姑错。田间饷耕是姑炊，机中织纬是姑络。

妇饫饱饭姑肠饥，妇厌暖衣姑身薄。姑不恶，怨姑错。
携稚子东园刈菜因书触目兼寄均州宋四阁长
王禹偁（宋代）

大燕引新雏，小鸦哺老乌。
青青树木间，禽鸟声欢娱。
我携二稚子，东园撷春蔬。
可以奉晨羞，采采供贫厨。
非肉诚不饱，割身实无余。
缅怀宋阁老，同日出京都。
谪宦不携家，留妻事老姑。
块然武当下，此乐固亦无。
寄江子之
晃冲之（宋代）

平生江季子，疏嬾近忘吾。
不啻三年别，如何一字无。
烧丹岣嵝令，酿酒步兵厨。
二者将安择，功名莫浪图。
武康邑俗
董嗣杲（宋代）

官廨俯官溪，溪流极清泚。
鱼游值天阴，竞指龙光起。
古祠偶相邻，愚徒望风靡。
我欲照衰颜，且展阑干倚。
答窦知言
姚合（唐代）

冬日易惨恶，暴风拔山根。尘沙落黄河，浊波如地翻。

飞鸟皆束落，居人不开门。独我赴省期，冒此驰毂辕。

陕城城西边，逢子亦且奔。所趋事一心，相见如弟昆。

我惨得子舒，我寒得子温。同行十日程，僮仆性亦敦。

到京人事多，日无闲精魂。念子珍重我，吐辞发蒙昏。

反复千万意，一百六十言。格高思清冷，山低济浑浑。

尝闻朋友惠，赠言始为恩。金玉日消费，好句长存存。

倒篚别收贮，不与俗士论。每当清夜吟，使我如哀猿。
偈二十二首 其四
释子淳（宋代）

晓风吹散碧天云，日上长空景象分。寂照含虚无内外，当明一句若为论。
刘将军歌送勋甫帅师援辽
马之骏（明代）

己未东天五星斗，辽海波腥土花臭。
时闻邻火泣黄昏，坐见狼烽欺白昼。
天子甘泉移日曛，金符十道飞纷纭。
山西燕颔自有种，邺下黄须故不群，南阳趣起刘将军。
将军昔罢楼烦戍，击鲜卧接糟床注。
氍毹遮火夜徵歌，不律吞虹朝选句。
瓜田自识故侯名，猎骑不干醉尉怒。
昨者对扬休命时，小人敢以有母辞。
解装尽供食客费，破产宁问家人饥。
良家六郡喜驰突，猛若怒彪健于鹘。
令严真可试宫姬，智捷何妨师厩卒。
将军许国惟一身，出则我后归吾亲。
炯炯血丹自知己，悠悠文墨夫何人。
是时火龙行空烧赤鳞，?金浴铁无纤尘。
匣中双钩萍叶紫，枪尖六月梨花新。
彼奴作逆将亡矣，今之汪夏裴闻喜，将军勉效西平子。
直须雪夜击鹜鹅，莫遣青天乱蜂蚁。
不见军需竭地征，中原鞭挞无停声。
援师南来更蹂践，儿啼女哭逃柴荆。
即兹人心厌戈戟，可知天意销欃枪。
嵒鹊衣冠万国会，麒麟图画千秋名。
酌君叵罗君起舞，《朱鹭》振振在铙鼓。
高歌飞作《出塞》曲，别泪弹为洗兵雨。
牙旗鹊印何可夸，莱衣要裂宫锦花。
归来长跽告寿母，如渑之水添流霞。
封侯岂必在年少，乌足羡哉邓中华。
悼亡九首 其五
张耒（宋代）

新霜已重菊初残，半死梧桐泣井阑。可是神伤即无泪，哭多清血也应乾。
晚春感事
陆游（宋代）

少年骑马入咸阳，鹘似身轻蝶似狂；蹴鞠场边万人看，秋千旗似一春忙。
风光流转浑如昨，志气低摧只自伤。
日永东斋淡无事，闭门扫地独焚香。
庚尧嗣君鼎晨兄
陈函辉（明代）

青箱家学谢蓝青，十九贤书羡茂龄。洗马乘车初载璧，长文抱膝早占星。

为霖旱岁须龙种，此日秋风有雁翎。闻说救时君世业，好将三策射彤廷。
贺新郎·谁主谁为客
魏了翁（宋代）

谁主谁为客。叹人生、别离容易，会逢难得。省户高门十年梦，瞥忽浑如昨夕。风不定、乱云飞急。本自无心图富贵，也元知、富贵无缘逼。且还我，兔园策。谁知一曲柯亭笛。向天涯、依然解后，长安本色。怪我阿奶今老眼，已是看朱成碧。但犹记、黄裳曾识。多谢殷勤无以报，愿阿奶、长健如今日。送公子，上霄极。
满江红 题阮亭寓竹
曹贞吉（清代）

何物琅玕，偏爱傍、子猷书屋。微雨后、月痕低照，亭亭新沐。

洛女凌波鸣杂佩，湘人鼓瑟敲寒玉。早风雷、一夜起龙孙，森然绿。

何处是，秦川曲。休更觅，筼筜谷。只闲庭半亩，差堪医俗。

振箨未随秋寂寞，窥帘似共人幽独。待他年、玉版好同参，宁为腹。
云边偶成二首
刘宰（宋代）

地旷晚逾静，山空月倍明。
银河横灏气，古涧伴吟声。
飒飒迎风叶，飞飞湿露萤。
岁华行晚矣，为尔一凝情。
梅仙山次谢石涌副守韵
邱云霄（明代）

仙人去何许，空此青山名。我来蹑高云，凛凛神骨清。

虹亭照空谷，丹井莓苔生。如何千载下，无人申此盟。
题宣和画鹅雏卷 其二
蓝仁（明代）

宴安花木应成癖，游戏翎毛思有馀。内苑养雏何所赐，右军能写道家书。
如梦令 其七
贺铸（宋代）

何处偷谐心赏。促坐绮罗筵上。不记下楼时，醉□月侵书幌。怀想。怀想。清丽歌声妆样。
送王知事还蜀
王廷陈（明代）

佐郡已三载，还家无一钱。苦心成白首，达命任皇天。

峡束秋江怒，云盘古栈悬。归来扬子宅，寂寞守吾玄。
山中诗 其二
杨宗发（清代）

空岩怅流目，虚壑驰超忽。物色宕烟外，予怀澹川末。

闲时夜气发，静地春光接。木石叩情性，见闻冥欣戚。

青苔积鸟爱，绝径断云迹。旷览识初古，周旋任天质。

神凝不我昧，理永奚所隔。
九叠
刘克庄（宋代）

名见商书又见诗，畹兰难拟况江蓠。
灵均苦要群芳聚，却怪骚中偶见遗。
次韵伯皋
韩淲（宋代）

易别难相聚，倾怀语未终。敝庐才郭外，高隐远乡中。

天地常年在，溪山触处同。营营非我事，有句欲乘风。
次韵出省马上有怀蒋颖叔
秦观（宋代）

新淬鱼肠玉似泥，将军唾手取河西。
偏裨万户封龙额，部曲千金赐褭蹄。
石屋辞三章为彭通府作 其一
王立道（明代）

有美人兮山之阿，佩陆离兮冠峨峨。气凌兮衡岱，情驰兮湘波。

结幽兰兮延伫，拊长剑兮寤歌。蹊窈窕兮轮辙稀，木繁翳兮禽声和。

黄牛兮白马，岚光飞兮晴雨多。余何为兮兹独往，兹独往兮将柰何。
访洞霄宫 其二
水上善（清代）

洞口夕阳多，长松带绿萝。荒碑迷醉眼，欹路界残莎。

修竹迎风笑，清流舂碓过。几能重到此，幽兴复如何。
题刘行父净香轩
陈造（宋代）

刘郎何所有，寒碧二百本。
方渠懋进修，藉尔伴萧散。
妙处鼻观懋，悠然市声远。
朱墨五千卷，日力自缱绻。
久闻伯仲间，珠璧各椟韫。
一笑挹此君，方外得嵇阮。
饥凤吟夜良，斑犀散春晚。
惯尝推枕听，肯作芼羹挽。
长翁纪幽致，一字粲褒衮。
谱传渭川孙，石屹益州笋。
行当扆惊雷，龙跃闯天阃。
功名有咄嗟，世道计舒卷。
平昔对床约，里闬规息偃。
大屋俯婵娟，昼绣替前扁。
杂感
陆游（宋代）

少年意气与春争，朱弹金鞭处处行。
谁信即今空谷里，旋租黄犊学躬耕。
送李用之察院赴潮州二首
刘克庄（宋代）

乌府名臣暂拥麾，霜棱聊复变春熙。
行人犹谓骢当避，圣世初春鳄可移。
粤俗相携看上日，韩祠配食付它时。
极知不作周南滞，禁闼须君补阙遗。
送元功居土归温陵
释宗演（明代）

湖山相见笑颜开，知道仁从佛国来。
败阙尽情都纳了，莫言无物送君回。
独步
王之道（宋代）

雨晴烟渚白鸥乱，风过霜林红叶稀。
独步幽吟心正苦，却怜明月照人归。
临江仙 朝元观，请以词许之
尹志平（元代）

自别都门人事少，心头不挂微尘。闲歌闲咏默颐神。有中皆妄想，无内却全真。取性逍遥云水客，无情淡泊闲人。随缘安乐绝疏亲。三阳将欲遍，五气自朝元。
偈颂十二首
释原妙（宋代）

皮穿肉烂，筋断骨折。
具无碍辩，横说竖说。
若谓向上一关，敢保横兄未彻。
直须虚空粉碎，大海枯竭，
透顶透底，内外澄澈。
正恁麽时，犹是眼中著屑。
潞国公生日
范纯仁（宋代）

一阳将复昴当躔，毓粹储精降巨贤。启迪先朝承大统，赞襄仁祖格皇天。

备膺百顺人谁拟，达有三尊我独全。嵩岳穹崇河水远，高名遐寿与之肩。
闺情代八首 其四
江源（明代）

倚阑愁立独徘徊，旅梦天涯相见回。

芳草又衰还不至，寸心争忍不成灰。
弃妇辞
周忱（明代）

回车已驾衡门下，将去复留情不舍。
举家欲语畏郎嗔，独自登车无送者。
吞悲惟恐路人知，默默还思初嫁时。
父母殷勤受明礼，良媒宛转来通辞。
入门即听舅姑语，妇道营生在勤苦。
淡妆不用画蛾眉，朝采蚕桑暮机杼。
亦知朴陋人所厌，习成天性终难变。
丈夫有才常好新，贱妾薄命何嗟怨。
缲丝在车犹未除，亭午当炊谁下厨。
但得新人亦似此，庶免高堂烦老姑。
到家无面见邻姬，独掩寒闺双泪垂。
小时只恨青春促，今日方愁年老迟。
山居戏题二首 其一
陆游（宋代）

海山缥缈斸云扃，扫地焚香悦性灵。嫩白半瓯尝日铸，硬黄一卷学兰亭。

衰颜冉冉临清镜，华发萧萧倚素屏。尊酒不空身见在，莫争天上少微星。
五言集句十首 其八 春暮宿江馆
卢龙云（明代）

驷马留孤馆，残莺惜暮春。空梁无燕雀，独坐惨风尘。

夜久潮侵岸，江清月近人。古来钟鼎盛，不及在家贫。
甲辰婺女道中过重九
曾丰（宋代）

节到重阳日，身为千里人。
半痴黄口子，多病白头亲。
熟浸菊英嫩，轻挼茱糁匀。
旋沽深巷酒，强饮不成春。
连日治圃至山亭又作五字
陆游（宋代）

富贵寻常事，天奚独汝悭？十分教嬾拙，百倍与清闲。
放鹤云千顷，钓鱼溪一湾。
此诗虽信笔，它日不须删。
张道宗比部挽诗三首
文同（宋代）

见说关西讣，危肠已似刀。
抚膺成一恸，复魄遂三号。
旧馆州名桂，新居里曰蒿。
九泉休负恨，兰玉满儿曹。
七里峡
张盖（清代）

朝下县壶顶，暮行寒峡中。壶形犹迤逦，峡势已巃嵷。

岂假随刊力，当知造化功。水声流太古，石色耸遥空。

重碧涵砂砾，深红缀藓丛。暗崖回北雪，高岫阻南风。

山鬼宜幽僻，神鱼老混濛。依稀闻唳鹤，仿佛见奔狨。

闻道瞿塘好，常思滟滪雄。干戈妨历览，舟楫废疲癃。

此谷聊堪隐，前山幸可通。杖藜五指外，借骑广阳东。

附葛缘明月，披烟坐晚枫。回瞻长啸处，何异在崆峒。
公出驻节陶太守池馆踰宿徙居行台 其一
区元晋（明代）

秋色覆琼宇，寒花转白蘋。檐晴喧瑞雀，藻密隐祥鳞。

山石堆云远，池涧引泉新。混混无止息，级级故峋嶙。

长吟时顾影，伴峙且欹巾。流行敢混俗，卓立自超群。

野旷多奇趣，境清无纤尘。主人开绿野，五马驾朱轮。

英风凌苍汉，壮志御青云。竹帛恒自矢，声华应耻论。
题阮希圣东湖 其二
刘浚（宋代）

轮啼白日竞匆匆，谁向闲中静养蒙。珍重先生高卧处，一窗黄卷是家风。
送周仲固运使之宫湖北
王洋（宋代）

梅花满野春欲苏，汉家使者临重湖。
使君作意不求异，解使愁重成重娱。
往年奉法佐廷尉，纵遣狐兔诛封嵎。
平生狱吏弄抓嘴，民不畏使从君初。
即今持节下泽国，要令比屋歌唐虞。
父兄便饱仓有粟，章子莫恨衣无襦。
温温和气偏封服，坐运岂必劳传呼。
桃花之源诚有无，吾恐诞幻成荒诬。
不如使君三圣书，总括万汇包堪与。
一编韦带在掌握，藏之怀抱时卷舒。
古今事物不外取，但用指诀开迷途。
斯民识路从变化，履泰去否挛中孚。
使君早讫外郎课，归奉天子陈王图。
他年访我当踟蹰，欲饷白饭陈青刍。
乞奉祠未报食且不继
陆游（宋代）

富贵常求系日绳，厄穷却羡弃家僧。
强颜始觉贫为害，对镜方嗟老可憎。
出户风霜欺短褐，读书父子共昏灯。
圣师梦奠二千载，一卷遗言终可凭。
锺云叔挽诗
洪咨夔（宋代）

秋隼风神耸，春云笔势奇。
人情方共属，天理竟难窥。
哭子零丁母，啼耶娅姹儿。
落花飞絮急，行道亦伤悲。
唐乐府十首。祝河水
刘驾（唐代）

河水清瀰瀰，照见远树枝。征人不饮马，再拜祝冯夷。

从今亿万岁，不见河浊时。
方明古免丧西上山阴贺铸方回以诗送行非敢赠
贺铸（宋代）

西上迟迟谁挽留，了君方寸慕松楸。
三年既尽亦当起，五斗有余非所求。
早岁向风劳企羡，残生指日愿依投。
得官傥近柴桑里，应许江边著钓舟。
和刘与仁见寄
吴芾（宋代）

莫为穷愁赋七歌，会须终日饮无何。
人间佳士由来少，世上浮名未足多。
送侄昭上人归乡
释师范（宋代）

昭昭灵灵是何物，非物非心亦非佛。五湖云衲竞头参，空把光阴恣埋没。

我游江湖三十有四年，饱饭之馀，一味闲打眠。子今迢迢苦寻讨，不知寻讨何慕焉。

问吾道，今年大熟收成早。问吾禅，秋林噪晚声喧喧。

抖擞屎肠都说了，莫将一字归去容易空流传。斯言写就相违别，目断家山云叠叠。

我亦欲归归不得，千里万里一条铁。
春日书事
欧阳澈（宋代）

寂寂园林照日迟，花梢经雨漫胭脂。轻烟薄縠笼深坞，细草长茵蘸小池。

暖力著人添醉圣，韶华入眼逼诗脾。赏心不惜千金价，冷笑闾阎数米炊。
次韵晁以道嘲陈叔易得官入京
赵令畤（宋代）

闻道诸公置齿牙，买鞯卖展趁年华。太平起隐无遗策，空尽嵩山处士家。
赵监簿寄建宁诸诗
陈起（宋代）

推敲久不见新裁，函轴光芒寄草莱。
音调似于清庙听，风骚知自建安来。
每嗟衰晚同篱菊，岂意先春得岭梅。
拂拭尘轩对清绝，愧无锦段报琼瑰。
武夷仙架船岩
翁彦约（宋代）

西溪漂渺接明河，鼓棹仙人泛立波。却御长风天上去，虚舟千古插嵯峨。
路傍树
范梈（元代）

路傍古木是谁栽，更有山棠次第开。东海神仙求不得，何因百岁客重来？
夜行船·王哲害风都不管
王哲（金朝）

王哲害风都不管。乐清闲、恣情慵懒。纸袄麻衣，教人说短。我咱自知凉暖。一炷名香经十卷。三千日、行成功满。稳驾祥云，独通霄汉。尽
和周简州寄范蜀公三章 其一
吕陶（宋代）

禁林元老忽西归，众谓西州此事奇。矰缴漫劳鸿去后，桑田未变鹤来时。

一乡金帛皆沾惠，千载松楸得奉祠。预想年前至京国，子孙持酒献春祺。
明皇
刘筠（宋代）

岁岁南山见寿星，百蛮回首奉威灵。
梨园法部兼胡部，玉辇长威复短威。
河鼓暗期随日转，马嵬恨血染尘腥。
西归重按凌波舞，故老相看但涕零。
六言六首 其二
陆游（宋代）

遇合生封万户，阨穷不直一钱。此是由来事尔，正须到处欣然。
水调歌头·宝历契昌运
佚名（宋代）

宝历契昌运，岳渎启珍符。汾阳忠义勋阅，此际挂蓬弧。正属阳生子月，始见蓂敷六荚，宝剑出昆吾。芒射斗牛分，光彩照坤舆。备文武，宏器量，足谋谟。世传韬略，出专阃制誓平胡。尽护貔貅百万，仰副九重委注，指日复舆图。祝寿如山阜，进位陟洪枢。
题鱼荷卷
林环（明代）

江天向晚烟漠漠，万顷平波澹寒绿。败荷经雨翠盖倾，细荇牵风青缕弱。

碧空倒影浸琉璃，队队鲜鳞游碧落。雪晴时逐白浪翻，月明静带浮光跃。

君不见层台嵯峨临水头，何人更复被羊裘。又不见磻溪春深芳草多，只今渭水空东流。

感予亦有鸥鸟兴，沧浪归梦常悠悠。何当结屋沧江上，钓竿长拂芦花秋。
鹊踏枝 其一
王鹏运（清代）

落蕊残阳红片片。懊恨比邻，尽日流莺转。似雪杨花吹又散，东风无力将春限。

慵把香罗裁便面。换到轻衫，欢意垂垂浅。襟上泪痕犹隐见，笛声催按梁州遍。
湘江送客
齐己（唐代）

湘江秋色湛如冰，楚客离怀暮不胜。千里碧云闻塞雁，

几程青草见巴陵。寒涛响叠晨征橹，岸苇丛明夜泊灯。

鹦鹉洲边若回首，为思前事一扪膺。
初冬日于邯郸丛台饯朱太仆
王世贞（明代）

天寒大陆吐丛台，倚酒雄风亦快哉。红日迥从漳水堕，白云纷阻太行回。

空城竟暮无鸣瑟，侠客千秋付举杯。此去君王须问骏，莫言曾见剧辛来。
意钓
赵蕃（宋代）

仲舒区中贤，谈治苦吃吃。
但知羡川鱼，不虑网罟密。
仁哉东坡公，游戏亦此术。
究其广大心，意钓真玩物。
我欲窃其语，作庐以自逸。
东西南北人，有志特未必。
相会有溪竹，竹下亭可立。
亭成乞以名，四海一明月。
秋江词
何景明（明代）

烟渺渺，碧波远，白露晞，翠莎晚。泛绿漪，蒹葭浅，浦风吹帽寒发短。

美人立，江中流，暮雨帆樯江上舟，夕阳帘栊江上楼。

舟中采莲红藕香，楼前踏翠芳草愁。芳草愁，西风起，芙蓉花，落秋水。

鱼初肥，酒正美，江白如练月如洗，醉下烟波千万里。
感台事
郑家珍（清代）

虎旗强迫元戎拜，鸡屿终看故垒空。不及月楼身一死，犹喷热血洒秋风。
缑氏韦明府厅
周贺（唐代）

贵邑清风满，谁同上宰心。杉松出郭外，雨电下嵩阴。

度雁方离垒，来僧始别岑。西池月才迥，会接一宵吟。
郊庙歌辞。太清宫乐章。冲和
佚名（唐代）

虚无结思，钟磬和音。歌以颂德，香以达心。

礼殊祼鬯，义感昭临。灵车至止，庆垂愔愔。
入京
施枢（宋代）

何期又泛玉京船，行止於人不偶然。
寒力胜如前两夜，世情熟似近三年。
只将兴味留诗里，苦乏工夫到酒边。
万事看来忙不得，只须委顺乐吾天。
越日伯芳又有长句又次之
周密（宋代）

万绿深藏碧玉壶，清游闲日意舒徐。小山桂发吟招隐，杜曲花浓赋遂初。

门隔软红人逐鹿，湖分新渌我知鱼。飞花落叶成幽趣，底事清风为扫除。
大通烟雨
郑懋纬（明代）

积雨迷江岸，炊烟逗草莱。鸥群飞不见，帆影望中回。
江夏送张丞
李白（唐代）

欲别心不忍，临行情更亲。酒倾无限月，客醉几重春。

藉草依流水，攀花赠远人。送君从此去，回首泣迷津。
点绛唇 其七 老梅根
吴绮（清代）

诘屈虬根，暗香疏影何年得。广平铁石，先有春消息。

几点寒英，用尽东风力。谁曾识，冶传南国，雪老莓苔碧。
临川投穆中丞
罗隐（唐代）

试将生计问蓬根，心委寒灰首戴盆。翅弱未知三岛路，

舌顽虚掉五侯门。啸烟白狖沈高木，捣月清砧触旅魂。

家在碧江归不得，十年鱼艇长苔痕。
江城子（和子昂题水仙花卷）
刘将孙（宋代）

云涛白凤贺瑶池。仗葳蕤。路芳菲。十月温汤，赐浴卸罗衣。半点檀心天一笑，琼奴弱，玉环肥。

风流谁合婿金闺。露将晞。雪争晖。贝阙珠宫，环佩月中归。误杀洛滨狂子建，情脉脉，恨依依。
题麻姑山庙
李翔（唐代）

险翠峨霄压上游，大仙曾向此幽求。云埋三级坛空在，月照千寻水自流。

偃盖鹤还清露滴，古池龙睡碧莲秋。桑田未必翻为海，香火何人解继修。
九锁步虚词
陈洵直（宋代）

琅轩列朱房，风露峨高寒。森罗九宫道，隐约八卦坛。

春酣酌金浆，彻视挥外丹。三锁度灵钥，悠悠控飞鸾。
清平乐·娇声娇语
陈德武（宋代）

娇声娇语。却似深闺女。三叠琴心音一缕。躲在绿阴深处。此音心与人知。此身不与人欺。薄暮背将斜月，噤声飞上高枝。
午窗坐睡
苏轼（宋代）

蒲团盘两膝，竹几阁双肘。
此间道路熟，径到无何有。
身心两不见，息息安且久。
睡蛇本亦无，何用钩与手。
神凝疑夜禅，体适剧卯酒。
我生有定数，禄尽空余寿。
枯杨下飞花，膏泽回衰朽。
谓我此为觉，物至了不受。
谓我今方梦，此心初不垢。
非梦亦非觉，请问希夷叟。
幼圃蒲桥寓居，庭有刳方而实以土者。小孙子
杨万里（宋代）

寓舍中庭劣半弓，鷰泥为圃石为墉。
瑞香萱草一两本，葱叶蔊苗三四丛。
稚子落成小金谷，蜗牛卜筑别珠宫。
也思日涉随儿戏，一迳惟看蚁得通。
再次韵赵帅见寄三首
陈造（宋代）

倏晴骤雨寒犹在，约勒群芳未尽开。
销得燕堂千杖鼓，旋看锦缬裹条枚。
独坐遣兴
舒岳祥（宋代）

昏眼迷烟雨，修眉隐树林。
杜鹃知夜半，蟋蟀俟秋音。
静悟平生事，閒思万古心。
嗟跎七十五，既往莫追寻。
简施教授
韩淲（宋代）

梅花时节大关情，可若山村水馆生。取乐未应须酒饮，忘言终不欠诗成。

合污尺寸多翻覆，废道毫芒即重轻。季考月书开榜后，思君官满又将行。
呈高庵偈
释自圆（宋代）

外国言音不可穷，起云亭下一时通。
口门广大无边际，吞尽杨歧栗棘蓬。
杂曲歌辞。太和第四
佚名（唐代）

塞北江南共一家，何须泪落怨黄沙。

春酒半酣千日醉，庭前还有落梅花。
李仲镇懒窠
韩元吉（宋代）

我性天下懒，自谓世莫双。
朅来官中都，懒极济以憃。
有如千黑鱼，东西转桥矼。
又如橐驼卧，厌逐群吠尨。
鼻洟任纵横，胞转徒胮肛。
纷纷夸夺儿，见我语辄哤。
平生李公子，老大同乡邦。
奈何夺我有，收敛付一窗。
作窠寓以名，异音乃同腔。
金马可避世，何殊鹿门庞。
君看富贵涂，机危甚缘橦。
争荣仅锱铢，力欲九鼎扛。
金朱拥丹毂，视之亦蝼蛖。
爱君阳羡居，有田种兰茳。
溪山带城郭，松竹环旌幢。
连娟几修眉，清歌艳明釭。
客至即尽醉，不待金石撞尚余诗语工，
词源倒三江。好懒得真懒，
使我心益降。
宋氏林园
释文珦（宋代）

径穿荒草入，门向断河开。
不是君居此，应无人到来。
种花逢雨活，接树待春回。
冷笑求名者，衣间有俗埃。
薛二十池亭
王建（唐代）

每个树边消一日，绕池行匝又须行。异花多是非时有，

好竹皆须要处生。斜竖小桥看岛势，远移山石作泉声。

浮萍著岸风吹歇，水面无尘晚更清。
次韵嵩阳陈叔易先生见访 其二
释道潜（宋代）

枯槁长专一壑间，权豪殊未少低颜。风云他日超腾去，莫畏移文到北山。
喜雨五首
刘克庄（宋代）

在处陂池白，宁愁汲路遥。
老犹堪抱甕，穷未至操瓢。
奉挽近故制置侍郎畏斋先生吴公
度正（宋代）

讣音来岳麓，天下想遗忠。
金匮嘉言在，清朝雅望空。
汉庭悲贾傅，蜀学祀文翁。
没世名逾盛，方知此道公。
水调歌头（秀州坐上作）
赵彦端（宋代）

秋色忽如许，风露皎如空。平生青鬓余地，老与故人同。忆得鲈鱼来后，杂以洞庭新橘，月堕酒杯中。宾客可人意，歌舞转春风。

坐间玉，花底扇，又从容。从容更好，无奈多病已衰翁。赖有主人风味，识我少年狂态，乞与酒颜红。一醉晓鸦起，流水任西东。
乐府杂曲·鼓吹曲辞·有所思
韦应物（唐代）

借问江上柳，青青为谁春。
空游昨日地，不见昨日人。
缭绕万家井，往来车马尘。
莫道无相识，要非心所亲。
丁巳元日
司空图（唐代）

禀朔华夷会，开春气象生。日随行阙近，岳为寿觞晴。

作睿由稽行，昭仁事措刑。上玄劳眷佑，高庙保忠贞。

星变当移幸，人心喜奉迎。传呼清御道，雪涕识臣诚。

鼎饪和方济，台阶润欲平。扶天咨协力，并日召延英。

金跃洪炉动，云驱众蛰惊。关中留王气，席上纵奇兵。

累降搜贤诏，兼持进善旌。短辕收骥步，直路发鹏程。

自乏匡时略，非沽矫俗名。鹤笼何足献，蜗舍别无营。

羸带漳滨病，吟哀越客声。移居荒药圃，耗志在棋枰。

醉忘身空老，书怜眼尚明。偶能甘蹇分，岂是薄浮荣。

虑戒防微浅，□知近利轻。献陵三百里，寤寐祷时清。
颂古五十七首
释道昌（宋代）

逆放顺收，将寡敌众。
隐显同途，得失共用。
针针相似不外来。同行语话要分开。
自从大地火发后，古庙香炉不著灰。
郴阳道中二首 其二
释显万（宋代）

晓村寒水碧悠悠，雨歇浮云漫不收。且缓晨炊三十里，不妨亭午到郴州。
大径凭高
方献夫（明代）

天畔群山紫翠堆，茆亭正在白云隈。时时发兴凭高去，石径松风咏且回。
舟中
刘过（宋代）

扁舟去时风怒恶，舟入深溪雪花落。
我行无事有底忙，且向荻花深处著，
邻船乞火炮蛤蜊，樽中浊醪把一卮。
陶陶万事不复理，冻口且味寒酸时。
答王去非觅柳栽
刘宰（宋代）

不惜柔条折赠君，与君分占万象春。
祗愁五柳门前景，不称三槐堂里人。
泊秦淮
杜牧（唐代）

烟笼寒水月笼沙，夜泊秦淮近酒家。
商女不知亡国恨，隔江犹唱后庭花。
九日赏池会上酬王职方
余靖（宋代）

雅集高谈思豁然，齐山依约对疏烟。
江城泛菊逢佳节，禁苑闻韶忆去年。
久厌风波惊世路，且同樽酒醉凉天。
今来古往情何异，弄水亭边舣画船。
梅花
陈景沂（唐代）

平生足迹遍天下，正一东嘉却弗来。
行到刘山无所寄，谩留冷句伴江梅。
和吴检详飞跃亭韵 其一
林希逸（宋代）

心有灵渊性有天，得渠乐处自难言。谁传仙去曾骑鲤，况说南征看跕鸢。
久雨小霁，东园行散
杨万里（宋代）

雨寒两月勒春迟，初喜云间漏霁晖。
道是攀花无雨点，忽然放手溅人衣。
轮水舟中
谢方端（清代）

轻舟遥泊小桥边，桑梓名园在眼前。
漠漠山云岚入画，悠悠溪水绿生烟。
桔花香近幽人屋，渔唱声喧弹子船。
十载归宁疏过问，山川风物尚依然。
小子只自夜来风气又作腫连颐颔热发心脾无以
李至（宋代）

四海而今幸晏如，近经周汉乱亡余。
广抄青史藏新阁，多著黄金访旧书。
岁月渐惊容鬓改，膏粱仍恨齿牙疏。
待公朝暮重调鼎，乞取蓬丘到老居。
自丹阳至吴门过无锡登惠山啜泉爱其清幽返舟赋此
史密（清代）

浮云度江来，飘然带秋色。见山即恋岫，遂如受山客。

况兹嶂崿深，窈窕入幽积。苍崖荡翠微，林光瀁空碧。

清气满吴关，江城正烟夕。搴萝挹飞泉，依松蹑峭迹。

爱此陵缅新，怀有周旋惜。宛若情深人，初识已脉脉。

回首怅峰峦，登舻杳相隔。
满江红·百计留春
洪适（宋代）

百计留春，春不住、愁怀填溢。争如对、宝梳压鬓，翠环铺碧。紫绶金章都是梦，云庐花坞如何觅。劝金杯、浅笑傍宾筵，须均一。前夜月，新离毕。收歰雨，呈红日。荷主人情厚，五云齐出。一颗樱桃天付与，数声水调人飘逸。叹荒园、三月百花残，无踪迹。
追和东坡梅花十绝
王之道（宋代）

醉眼昏昏午倦开，不堪诗债苦相催。
清香自是蠲烦药，为折霜蕤一朵来。
由坡贡之郎岱
严遂成（清代）

望远峨峨冠切汉，衣襟霞举天之半。经宿崎岖目已迷，云烟各自开生面。

一峰匿近若旧识，乃是三日前所见。以身盘磨蚁穿珠，左萦右拂香炉篆。

高履星行下窥井，转眼之间凡几变。区田随势列等差，如规曲尺如划线。

什什伍伍不成村，残梨在树落微霰。风无定所历乱来，画眉声碎弹翎怨。
化江南简寂观道士侯用晦磨剑
吕岩（唐代）

欲整锋铓取惮劳，凌晨开匣玉龙嗥。手中气概冰三尺，石上精龙蛇一条。

奸血默随流水尽，凶豪今逐渍痕消。削平浮世不平事，与尔相将上九霄。
杂诗 其二
刘鸿渐（明代）

园林霜雪后，万物蔼春阳。芳茸绿渐深，嘉荫翠滋长。

茁者日以绿，韶华焉久尝。二曜经天涂，驱驰不敢康。

天行有常便，努力安可忘。方刚当爱惜，吾衰亦慨慷。
登黄鹤楼
张镛（清代）

陆绝临无地，高楼入窅冥。江流吞楚白，山势入吴青。

日月摩榱桷，风雷走户庭。凭栏清兴发，我欲叩仙灵。
秋夜舣舟骆驼桥对月
李洪（宋代）

新秋清夜月当空，弭楫驼桥意象雄。
销恨难求贤士酒，扬尘厌共庶人风。
市声暂息更筹永，渔唱频惊客梦中，
绀碧琉璃千顷净，顽仙常占水晶宫。
四月二日进士唱名，以省试官待罪。殿庐遇林
杨万里（宋代）

清晓朝帝所，就列复少须。
不逢林夫子，於何得故吾？
宫云霁犹林，宸风夹亦初。
说诗怜新体，信美古则无。
将无古人拙，林必今制疏。
夜归辱良讯，送似谈笑余。
病怀翻不乐，此意从谁舒？
短歌纪幽事，老矣复焉如。
再用前韵答李商老
洪刍（宋代）

江南暮春莺乱飞，平章风物忆丘迟。苍苔寂历荒三径，绿树扶丘又一时。

汉阴丈人少机事，草堂先生能寄诗。交亲咫尺不相见，汗漫九垓那可期。
和张二十五春日见寄五首
范祖禹（宋代）

流水家家入，修篁处处同。
城南履道宅，白传有遗风。
清平乐·娥眉淡伫
陈德武（宋代）

娥眉淡伫。未约心先许。坐待不来来又去。直到碧窗深处。雨云偏妒妖娇。几孤三五良宵。要见残妆新画，多应暮暮朝朝。
出山
边中宝（清代）

出山频顾山，山亦神交熟。今夜山间云，相随窗外宿。
登北极阁
徐夔（清代）

杰阁高空近玉京，凭栏一望起秋声。龙蟠虎踞兴王地，白石清江过客情。

岂有占星周内史，更无绵蕝鲁诸生。由来陵谷随时异，满目寒云下古城。
偕一之世卿诣楚云台偶作呈世卿
陈宪章（明代）

小立三人静楚云，水田漠漠向秋分。
千峰笑指来时路，黄鹤楼前月是君。
遣兴五首 其五
范浚（宋代）

翻云覆忽雨，昨火今已冰。三涂九州险，未似今人情。

人言馀耳事，令我不忍听。嗟哉泜水上，刎颈遂寒盟。
朝中措
曾觌（宋代）

休论社燕与秋鸿。时节太匆匆。海上一番微雨，朱门浓绿阴中。

主人情厚，金杯满泛，且共从容。莫问莺花俱老，今朝犹是春风。
夜坐
韩淲（宋代）

冷夜灰堆坐，寻诗细拨灯。心怀为宛转，语句得凭凌。

岁晚愁多饮，冬来煖未冰。俄听荒犬吠，村静远相仍。
题张尚书画册四首 其二 犬
林希逸（宋代）

辞家何处附书归，纵猎何年投绁去。斯入咸阳机洛阳，料知黄耳嗤渠误。
画马
姚纶（明代）

何年来骏骨，画史貌能真。千里电一掣，五花云满身。

香尘金谷道，青草玉关春。独立浑无侣，长鸣似向人。
平等寺
员兴宗（宋代）

万籁久已息，幽鸣竟天和。
川灵如有知，野鸟时惊柯。
明月照我衣，我起聊自歌。
无酒今可觞，如此良夜何。
春望
张耒（宋代）

鸟去晴云外，帆归芳草边。
平淮分绿野，春树接低天。
残枾寒余烧，新青雨后田。
年来千里目，容易泪双悬。
赐宫人庆奴
李煜（五代）

风情渐老见春羞，到处芳魂感旧游。
多谢长条似相识，强垂烟穗拂人头。
相之见和有真能乘兴之句再次韵
王之望（宋代）

一月如三岁，怀君未足侔。
情亲频入梦，句好欲生秋。
真有山阴兴，聊寻河表游。
翻愁江上别，心事不堪忧。
病鹤篇
钱起（唐代）

独鹤声哀羽摧折，沙头一点留残雪。三山侣伴能远翔，

五里裴回忍为别。惊群各畏野人机，谁肯相将霞水飞。

不及川凫长比翼，随波双泛复双归。碧海沧江深且广，

目尽天倪安得住。云山隔路不隔心，宛颈和鸣长在想。

何时白雾卷青天，接影追飞太液前。
兰陵王·赋一丘一壑
辛弃疾（宋代）

一丘壑。老子风流占却。茅檐上、松月桂云，脉脉石泉逗山脚。寻思前事错。恼杀晨猿夜鹤。终须是、邓禹辈人，锦绣麻霞坐黄阁。
长歌自深酌。看天阔鸢飞，渊静鱼跃。西风黄菊芗喷薄。怅日暮云合，佳人何处，纫兰结佩带杜若。入江海曾约。
遇合。事难托。莫击磬门前，荷蒉人过，仰天大笑冠簪落。待说与穷达，不须疑著。古来贤者，进亦乐，退亦乐。
刮釜
周南（宋代）

刮釜嗟邻母，经旬值湿薪。
煎磨知物性，丰大转民贫。
康食心知愧，哀嚣听颇亲。
稻花伤昼雨，愁杀看书人。
轼始于文登海上得白石数升如芡实可作枕闻梅
苏轼（宋代）

海隅荒怪有谁珍，零落珊瑚泣季伦。
法供坐令微物重，（轼旧有怪石供。
）色难归致孝心纯。
只疑薏苡来交趾，未信玭珠出泗滨。
愿子聚为江夏枕，不劳麾扇自宁亲。
阌乡姜七少府设脍，戏赠长歌
杜甫（唐代）

姜侯设脍当严冬，昨日今日皆天风。河冻未渔不易得，

凿冰恐侵河伯宫。饔人受鱼鲛人手，洗鱼磨刀鱼眼红。

无声细下飞碎雪，有骨已剁觜春葱。偏劝腹腴愧年少，

软炊香饭缘老翁。落砧何曾白纸湿，放箸未觉金盘空。

新欢便饱姜侯德，清觞异味情屡极。东归贪路自觉难，

欲别上马身无力。可怜为人好心事，于我见子真颜色。

不恨我衰子贵时，怅望且为今相忆。
盘予谷在予所岩下中有八卦台
庞嵩（明代）

据后天后，悟先天前。盘桓盘桓，永矢弗諠。
戏和正辅一字韵
苏轼（宋代）

故居剑阁隔锦官，柑果姜蕨交荆菅。
奇孤甘挂汲古绠，侥觊敢荆钩金竿。
已归耕稼供藁秸，公贵干蛊高巾冠。
改更句格各蹇吃，姑因狡狯加间关。
?王方平谓麻姑云：姑固少年，吾老矣，不复作此狡狯变化也。
?
题玉泉寺
白居易（唐代）

湛湛玉泉色，悠悠浮云身。闲心对定水，清净两无尘。

手把青筇杖，头戴白纶巾。兴尽下山去，知我是谁人。
题坦然斋
王绅（宋代）

去古日以远，机巧日以生。纷纷任钩钜，无复存至诚。

孰知玄妙理，所贵在坦平。美人领斯趣，百虑帖然凝。

闭门谢往来，绝口轻纵横。但忻情意得，不识辱与荣。

浮云去复还，飘飖傍幽扃。好月不待招，清夜当户明。

幸有一尊酒，聊以娱吾情。悠悠身外事，居易复何营。
送孟都官知蜀州
欧阳修（宋代）

名郎出粉闱，佳郡古关西。
几驿秦亭尽，千山蜀乌啼。
朱轮照耕野，绿芋覆秋畦。
向关应东望，云深陇树迷。
赵彦肤修撰挽辞
陆游（宋代）

朝路英声早，宗盟宿望尊。
讌谈推酝藉，大笔擅雄浑。
许国心犹壮，安边策具存。
凄凉故时客，痛哭望秋原。
苧溪道中
朱熹（宋代）

秋山有红树，忽忆野田中。禾黍收将尽，氛埃晚欲空。

登原悲落景，倚杖怯高风。更有寒塘水，应将此处同。
过真阳峡六首
杨万里（宋代）

莫道无人迳亦穷，尚余碧筱伴青枫。
白云不是从天降，坐看生从翠崦中。
夏日与綦毋居士、昱上人纳凉
皎然（唐代）

为依炉峰住，境胜增道情。凉日暑不变，空门风自清。

坐援香实近，转爱绿芜生。宗炳青霞士，如何知我名。
番阳道中
艾可翁（宋代）

督府春移檄，江城昼撤花。
好书如隔世，久客似无家。
畏路多言虎，荒村半是鸦。
道逢西北客，挥泪问京华。
十四日从诸同官登西山郊坛冈次孟监务韵 其四
薛季宣（宋代）

人间万事尽浮埃，顾影穷游莫倦陪。吴王百世不复在，祇有九仞郊天台。
长沙赠刘青岑明府 其一
王戬（宋代）

迢递湘江道，维舟指驿亭。草生两岸绿，天近数峰青。

夜雨连云梦，微风过洞庭。舆人诵新政，倾耳若为听。
忆秦娥（别小）
万俟咏（宋代）

千里草。萋萋尽处遥山小。遥山小。行人远似，此山多少。

天若有小天亦老。此小说便说不了。说不了。一声唤起，又惊春晓。
友山
张耒（宋代）

张子官于福昌，块灰独居，
无与为友。宾客不至，
遗朋失旧。经时闭门，
终日钳口。出无与游，
居无与就。谁同我食，
谁酌我酒。归守妻孥，
出对厮走。驾言出游，
田童野叟。气否莫交，
情包不剖。塞聪蔽明，
盘足袖手。披书阅简，
眩目疲肘。厌然成痼，
不可针灸。于是张子，
涤虑除烦，披庭扫堂，
枕手而眠。恍若有遇，
有神降焉。曰我实哀汝，
独无友朋。我有教告，
子乎我听。凡世之人，
百愚一贤。古昔所叹，
非独今然。得贤与朋，
善固无俪。贤不可得，
将愚与比。友贤实难，
幸然后值。不幸友愚，
与无孰利。谄笑倾辟，
韬情晦实。测心献计，
因隙投策。口是腹非，
面歌背泣。友若此者，
实繁孔多。曷若不见，
目清耳和。我复告子，
真友之实。尔遵我言，
友胡有竭。人物虽殊，
可友同焉。赐尔以友，
其名曰山。居汝左右，
在汝北焉。端不汝去，
澹兮绝言。春丽夏繁，
秋疏冬瘦。霞雾融明，
风驰雨骤。孤楫横奔，
牢屯巧镂。傲岸轩昂，
清华润秀。对食临眠，
排堂入牖。效技汝前，
虽劳不疚。山有佳泉，
多灌尔囿。历石悬空，
泠泠清漱。如闻妙音，
濯烦浴垢。不犹愈乎卑议庸读，
过耳增懑，入心善烦者乎。
山有修竹，汝园是植。
静丽明鲜，端虚正直。
如彼正人，扬言发色。
微风散碧，宵月镂白。
不犹愈乎市儿尘颜，敧眉鼓吻，
佞笑浮言，工为媚悦，
善佞曲拳者乎。山有乔木，
耸立而峙。端无媚姿，
若对正士。障雨蔽暍，
千人所芘。微飚披拂，
吹奏竽籁。不犹愈乎蠕蠕鼠辈，
女黠儿娇，奴趋妾拜者乎。
山有好鸟，清喉丽羽。
引啸长鸣，群呼迭语。
夜管风弦，哀簧怨柱。
不犹愈乎巷歌里舞，促缩跳梁，
颠妖淫污，父子不施，
弃礼忘数者乎。如前实繁，
言胡可殚。汝与之乐，
右攀左援。曷为孑孑，
寤寐嗟叹。张子再拜，
受言永怀。解累亡忧，
心通志开。高山岩岩，
流水潺潺。竹茂木翘，
鸟鸣琅然。如前夷齐，
而后闵颜。吾何为乎，
浩然其间。
兰陵王
陈韡（宋代）

角声切。何处梅梢弄雪。还乡梦，玉井楼前，千朵芙蕖插空碧。邻翁问消息。为说红尘倦客。应怜笑、弓剑旌旗，底事留人未归得。

淮山旧相识。记急处笙歌，静里锋镝。隋堤杨柳犹春色。嗟十载人事，几番棋局，青油年少已鬓白。漫惆怅京国。

朱墨。困无力。似病鹤樊笼，老骥羁勒。夕阳不系栖林翼。待添竹东圃，种松西陌。功名休问，吾老矣，付俊杰。
竹枝 其九 孙光宪、皇甫松俱有此体
俞彦（明代）

黄陵寺里夜闻钟。鸟呜猿啼都为侬。
寿客
史铸（宋代）

东篱冷落旧家乡，性耐风霜气味长。
几度人来重九宴，主人传得引年方。
横山有高竹楼别业留信宿始归
许有壬（元代）

酒香牲腯主人归，正是猿惊鹤怨时。梅影小池春入画，竹声虚阁夜催诗。

世间真乐无多事，身外浮名只费辞。他日结茅容我隐，一章先当买山赀。
题坡仙求心斋三字
方回（元代）

千圣相传止一机，常惺惺法免危微。
但于方寸求吾事，莫问坡书是与非。
扬州怀古
任端书（清代）

九州何地最销魂，一梦扬州恨晓云。六代江山谢车骑，千秋词赋鲍参军。

城经芜后青天古，楼自迷藏白日曛。赢得朝朝唤愁处，酒波如海污红裙。
郊庙歌辞。祭汾阴乐章。太和
王晙（唐代）

於穆圣皇，六叶重光。太原刻颂，后土疏场。

宝鼎呈符，歊云孕祥。礼乐备矣，降福穰穰。
虞神歌
范祖禹（宋代）

驾玉龙。设初虞祭终。前旌举，天回洛水，路转崧峰。瞻寥廓，烟霏冲融。窅无踪。震地鼓吹悲雄。谁何羽卫重。拂云旗帜眩青红。来渐东。清尘洒道，修职百神恭。回首苍茫醅雾雨吹风。掩泉宫。□□□□□□□□□寰畿入，山川改容。鼓钟临近次，千官望拜，涕泪衡从。人如堵，晨光葱茏。阙穹隆。驰道禁水相通。当年游幸空。皇仪事毕泣重瞳。哀未穷。巍巍馀烈，辉映简编中。亿万斯年，覆载同功。
郢士民追送至京山应城道中兼投碑刻
游朴（明代）

宵征蓐食戒归轩，黄发青衿夹毂奔。往日尘埋徐孺榻，行时客满翟公门。

谁云贵贱交情见，自觉浑庞直道存。疏薄曾无分寸补，真惭双碣列江源。